Til: Danske Regioner

      Formanden for Sundhedsudvalget

24. september 2020

Kære Karin Friis Bach

**Lige adgang til de nationale screeningsprogrammer**

I en rapport fra Kræftens Bekæmpelse fortæller kvinder med fysisk handicap om de barrierer, de møder ved screening for livmoderhalskræft. Hver fjerde med handicap oplever ifølge en DH-undersøgelse problemer med at deltage i kræftscreeninger.

I Avisen Danmark 10. september fortalte vi historien om Susanne, der ikke får en mammografi-screening, fordi hun sidder i kørestol.

Tak for din imødekommende reaktion i medierne. Vi ved, at du og Danske Regioner er optaget af få flere med handicap screenet for symptomer på kræft.

Vi skriver, fordi der er behov for en systematisk indsats. Vi foreslår en handlingsplan for at øge deltagelsen, der omfatter alle tre tilbud om kræftscreeninger.  Den skal tage fat i de barrierer, som personer med handicap møder. Noget kan gøres på den korte bane – fx forbedring af kommunikationen – men der er også brug for mere langsigtede indsatser.

Vi mener, at en handlingsplan i hvert fald kan indeholde:

1. Tilpasset udstyr, bedre tilgængelighed. Mange praktiserende læger har stadig ikke adgang for kørestolsbrugere eller justerbare gynækologiske brikse. Mange kvinder med fysisk handicap oplever problemer med mammografi-udstyret. Der er behov for at sikre bedre adgang og investere i det rette udstyr.

2. Fælles retningslinjer. Der bør være fælles retningslinjer for, hvilke alternative undersøgelsesmetoder man i de enkelte screeningsprogrammer kan tilbyde mennesker, der ikke kan benytte de almindelige screeningsmetoder pga. en funktionsnedsættelse.

3. Forbedret kommunikation. Kommunikationen – fra hjemmesider til indkaldelsesbreve - skal gennemgås og forbedres. Det skal fx fremgå klart, at man kan ringe og få oplysninger om tilgængelighed og hjælp til særligt tilpassede løsninger. Kommunikationen skal tage hensyn til, at nogle borgere har særlige udfordringer - fx kan borgere med kognitive handicap have behov for læse let-udgaver.

4. Styrkelse af den opsøgende indsats. Fra CP-undersøgelsen ved vi, at personer på botilbud deltager i screeninger i meget ringe omfang. Det bør derfor være et fokusområde at samarbejde med hjemmepleje, botilbud mv. om at få flere med handicap til at deltage. Der bør også indføres et regelmæssigt sundhedstjek til personer på botilbud, hvor den praktiserende læge bl.a. også skal spørge ind til og hjælpe med deltagelse i kræftscreeninger.

5. Mål for øget deltagelse og monitorering af udviklingen. Målet bør være, at personer med handicap deltager i samme omfang som andre borgere. Det er vigtigt at vide, om indsatserne virker, og at udviklingen går i den rigtige retning. Der bør derfor udvikles en måde at monitorere på, der fx kan bygge registerdata for et udvalg af diagnoser.

Vi står selvfølgelig til rådighed, hvis du vil have uddybet vores forslag.

Med venlig hilsen

 cid:image001.jpg@01CFE3CC.C4E6D750

Jesper Fisker Thorkild Olesen

Adm. direktør formand 

